b'\n_START_ARTICLE_\nOb\xc4\x8dina Prebold\n_START_SECTION_\nObseg ob\xc4\x8dine\n_START_PARAGRAPH_\nOb\xc4\x8dina Prebold obsega center in sede\xc5\xbe ob\xc4\x8dine - Prebold, ki je obkro\xc5\xbeen s sedmimi vasmi. Prebold le\xc5\xbei na terasasto dvignjeni planoti, kot podno\xc5\xbeje vi\xc5\xa1jega hribovja, ki se preko \xc5\xbdvajge, Homi\xc4\x8da, Golave in Homa, vzpenja do vi\xc5\xa1jih vrhov: Tolstega vrha, Re\xc5\xa1ke planine, do najvi\xc5\xa1je Mrzlice. Na njej so med polji in travnik slikovita naselja: \xc5\xa0e\xc5\xa1\xc4\x8de in Sv. Lovrenc na vzhodu, Prebold v sredini in Kaplja vas na zahodu, Dolenja vas in Latkova vas na severu, na ju\xc5\xbeni strani pa hribovski naselji Matke in Marija Reka. Severni del ob\xc4\x8dine omejuje regionalna cesta Ljubljana - Celje, ki je v oddaljenosti dveh kilometrov od ob\xc4\x8dinskega centra, z dvema priklju\xc4\x8dkoma povezana z avtocestno povezavo Maribor-Ljubljana._NEWLINE_Po povr\xc5\xa1ini kar dve tretjini ob\xc4\x8dine pripada hribovitemu svetu, kjer se je ohranila nedotaknjena narava.\n_START_SECTION_\nNaselja v ob\xc4\x8dini\n_START_PARAGRAPH_\nDolenja vas, Kaplja vas, Latkova vas, Marija Reka, Matke, Prebold, Sveti Lovrenc, \xc5\xa0e\xc5\xa1\xc4\x8de pri Preboldu\n_START_SECTION_\nPoselitev in razvoj obmo\xc4\x8dja\n_START_PARAGRAPH_\nPrve poselitve tega obmo\xc4\x8dja segajo v srednji vek. Tako se je prvotno naselje razvilo pod gradom Liebenstein leta 1288 in je bil stara alodialna posest \xc5\xbdovne\xc5\xa1kih gospodov. Kasneje je grad propadel, vendar je njegovo mesto prevzela gra\xc5\xa1\xc4\x8dina Prebold - renesan\xc4\x8dni objekt, ki stoji \xc5\xa1e danes._NEWLINE_Pravi razvoj in napredek tega obmo\xc4\x8dja je omogo\xc4\x8dila \xc5\xa1ele industrializacija in razmah podjetni\xc5\xa1tva ob koncu 19. stoletja. V tem obdobju je nastalo tudi osrednje jedro dana\xc5\xa1njega sede\xc5\xbea ob\xc4\x8dine Prebolda, s cerkvijo Sv. Pavla in sosednimi stavbami v neoklasicisti\xc4\x8dnem slogu. To jedro zaokro\xc5\xbeuje kme\xc4\x8dke in delavske hi\xc5\xa1e, zna\xc4\x8dile za tisti \xc4\x8das, kar \xc5\xa1e danes daje kraju podobo lepo ohranjenega savinjskega pode\xc5\xbeelja.\n_START_SECTION_\nTurizem\n_START_PARAGRAPH_\nV hribovitem predelu ob\xc4\x8dine se razvija kme\xc4\x8dki turizem in planinarjenje, medtem ko dolinski del le tega dopolnjuje s ponudbo rekreativnega ribolova, konjeni\xc5\xa1tva, jadralnega letalstva ter mnogimi \xc5\xa1portno rekreativnimi povr\xc5\xa1inami.'